1945-ի մարտին նոր, առավել ընդգրկուն պայմանագրի նախապատրաստության պատրվակով Խորհրդային Միությունը չեղյալ հայտարարեց 1925 թվականի խորհրդա-թուրքական պայմանագիրը։ Ինչքան մոտենում էր պատերազմի ավարտը, այնքան «հայկական հողերը վերադարձնելու» հարցն ավելի առարկայական տեսք էր ընդունում։ Ստալինն այդ օրերին ընդունեց Ամենայն Հայոց Կաթողիկոսի տեղապահ Գևորգ Չորեքչյանին։ Խնդրո առարկան առաջիկա կաթողիկոսական ընտրություններն էին։ Դրանք կարևորվում էին այնքանով, որ սփյուռքահայ որոշ կազմակերպություններ, մատնանշելով անաստված սովետների երկրռւմ եկեղեցու դեմ իրականացված հրեշավոր բռնությունները, առաջարկել էին Մայր Աթոռը տեղափոխել սփյուռքահայ որևէ գաղութ, և Ստալինն անհանգստացած էր, որ այդ առաջարկից կօգտվեն արտասահմանյան թշնամական քարոզչամիջոցները։ Հանդիպման ընթացքում շոշափվեց նաև բռնազավթված հայկական հողերի հարցը։